ปลื้มกองบีทีเอสปลุกตลาด
จุดพลุดึงนักลงทุนต่างชาติมองไทยรอเคาะราคาไม่ประกันผลตอบแทน
13 พ.ย. 2555

จุดพลุดึงนักลงทุนต่างชาติมองไทยรอเคาะราคาไม่ประกันผลตอบแทน
อุตสาหกรรมกองทุนยิ้มรับกองทุนรวมโครงสร้างพื้นฐานบีทีเอส ชี้มูลค่ากองทุนใหญ่ช่วยจุดพลุนักลงทุนต่างชาติหันมาสนใจลงทุนในไทย 
ผู้บริหารบริษัทหลักทรัพย์จัดการกองทุน (บลจ.) แห่งหนึ่ง กล่าวว่า การจัดตั้งกองทุนรวมโครงสร้างพื้นฐาน (อินฟราสตรักเจอร์ฟันด์) บีทีเอส มูลค่าประมาณ 5 หมื่นล้านบาท โดยมี บลจ.บัวหลวง เป็นผู้จัดการกองทุน นั้น น่าจะเป็นการปลุกวงการกองทุนรวมและดึงความสนใจของนักลงทุนต่างชาติให้หันมาลงทุนในประเทศไทยมากขึ้น
“ถ้ากองทุนรวมโครงสร้างพื้นฐานกองทุนแรกมีขนาดใหญ่พอ และกองทุนต่อๆ ไปมีขนาดไม่เล็กมากนักก็จะทำให้นักลงทุนต่างชาติสนใจ เพราะที่ผ่านมาประเทศไทยมีแต่กองทุนรวมอสังหาริมทรัพย์ ซึ่งแต่ละกองทุนมีขนาดไม่ใหญ่นัก ซึ่งส่วนใหญ่จะมีขนาดประมาณ 10% ของกองทุนอสังหาริมทรัพย์ในสิงคโปร์ ทำให้ไม่ได้รับความสนใจจากนักลงทุนต่างชาติมากนัก” ผู้บริหาร กล่าว
ขณะที่ที่ปรึกษาทางการเงินของกองทุนรวมโครงสร้างพื้นฐานบีทีเอส กล่าวว่า ไม่รับประกันผลตอบแทน นอกจากนี้จะได้ผลตอบแทน 67% ตามที่ นายคีรี กาญจนพาสน์ ประธานกรรมการและประธานกรรมการบริหาร บริษัท บีทีเอส กรุ๊ป โฮลดิ้งส์ (BTS) ประเมินไว้หรือไม่นั้น ต้องขึ้นอยู่กับราคาเสนอขาย ที่จะมาจากการสำรวจความต้องการซื้อหลักทรัพย์ (Book Building) จากนักลงทุนสถาบัน
“ผลตอบแทนที่นักลงทุนจะได้รับจะมีเฉพาะรายได้จากค่าโดยสารรถไฟฟ้าสายสีเขียวเท่านั้น ไม่ได้รวมรายได้อื่นๆ ของบีทีเอส เพราะฉะนั้นผลตอบแทนจะผันแปรไปตามจำนวนผู้โดยสารและราคาค่าโดยสาร ซึ่งเราค่อนข้างจะมีมุมมองบวกต่อจำนวนผู้โดยสาร ซึ่งคาดว่าจะเพิ่มขึ้นต่อเนื่อง ในขณะที่บีทีเอสยังมีช่องว่างให้ปรับราคาเพิ่มได้อีก ทำให้โอกาสที่จะขาดทุน หรือไม่ได้รับผลตอบแทนมีน้อยมาก” แหล่งข่าวเปิดเผย
นอกจากนี้ ที่ปรึกษายังกล่าวอีกว่า การยื่นไฟลิงต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) จะเลื่อนออกไปอีก 1 สัปดาห์ จากเดิมที่กำหนดไว้วันที่ 12 พ.ย.นี้ เพื่อสรุปข้อมูลและความเข้าใจร่วมกันของแต่ละฝ่ายที่มีส่วนเกี่ยวข้อง
“รายละเอียดต่างๆ ได้ข้อสรุปไปหมดแล้ว เพียงแต่การจัดตั้งกองทุนรวมโครงสร้างพื้นฐานของบีทีเอสนี้เราคุยกันมานานแล้ว จึงอยากจะมาสรุปความเข้าใจและเงื่อนไขต่างๆ ให้ถูกต้องตรงกัน ก่อนที่จะยื่นไฟลิง เนื่องจากเป็นกองทุนขนาดใหญ่ เราจึงไม่อยากให้มีข้อผิดพลาดเกิดขึ้น” แหล่งข่าวเปิดเผย